C 342/10
DA
Den Europæiske Unions Tidende
6.9.2022
Tirsdag den 15. februar 2022
37. gentager, at 30 % af den flerårige finansielle ramme og 37 % af NextGenerationEU er afsat til klimaindsatsen, mens 20 % af NextGenerationEU er afsat til den digitale omstilling; opfordrer Kommissionen til at overvåge og give medlemsstaterne vejledning og anbefalinger for at sikre, at de nødvendige færdigheder udvikles for at opnå den dobbelte grønne og digitale omstilling; beklager dybt udelukkelsen af byområder i forbindelse med NextGenerationEU og opfordrer derfor til større inddragelse og deltagelse af byer, småbyer og funktionelle byområder i planlægningen og gennemførelsen af genopretnings- og resiliensplaner;
38. understreger behovet for at plante flere træer og installere grønne tage da forgrønning af byer giver stor rekreativ værdi for både mennesker og begrænser temperaturerne og absorberer regnvand og derfor modvirker virkningerne af klimaændringerne og tabet af biodiversitet; fremhæver, at efterisolering af bygninger for at sænke energiforbruget og omlægning af byerne for at øge antallet af grønne områder og fremme færdsel til fods og på cykel vil medføre besparelser, skabe arbejdspladser, hjælpe med at bekæmpe energifattigdom og give klimafordele;
39. understreger, at byområdernes engagement er afgørende for omstillingen til et klimaneutralt samfund og til en velstående, retfærdig, bæredygtig og konkurrencedygtig økonomi; bemærker, at de lokale myndigheder i nogle tilfælde mangler den knowhow, de menneskelige ressourcer og adgang til data af høj kvalitet, der er nødvendige for at iværksætte foranstaltninger og gøre fremskridt; mener derfor, at kapacitetsopbygning, teknisk støtte og finansiering skal udnyttes fuldt ud som aftalt i forordningen om fælles bestemmelser for myndigheder i byer og forstæder for at nå målene i den europæiske grønne pagt, og mener, at bymyndigheder skal have direkte adgang til EU-finansiering i fremtiden;
Innovative byer
40. understreger, at digitaliseringen har bidraget til at tackle nogle af de umiddelbare udfordringer, der opstår som følge af pandemien, navnlig i nedlukningsperioder, og at den digitale kløft blandt de mange uligheder, der er blotlagt som følge af covid-19-pandemien, er alvorlig; bemærker, at pandemien har fremskyndet digitaliseringen, idet teknologien bliver afgørende for fjernarbejde, hjemmeundervisning, e-handel, e-sundhedsydelser, digital forvaltning, elektronisk demokrati og digital underholdning; opfordrer Kommissionen til nøje at overvåge denne udvikling og sørge for fuld overholdelse af EU-retten, navnlig med hensyn til arbejdstagerrettigheder og sociale rettigheder; minder om, at digitalisering og digital konnektivitet skal være en prioritet for lokalsamfundene under genopretningen af dem; gentager betydningen af at have en passende konkurrencelovgivning og rammebestemmelser for statsstøtte, der giver medlemsstaterne fuld fleksibilitet i henhold til statsstøttereglerne til at støtte økonomien under coronavirusudbruddet, navnlig ved at etablere højhastighedsbredbånd og 5G-infrastruktur i alle byer uanset deres størrelse; opfordrer medlemsstaterne til at støtte konnektivitet, stille udstyr til rådighed og sikre tilstedeværelsen af uddannet personale i offentlige, sociale og uddannelsesmæssige institutioner;
41.
efterlyser foranstaltninger og politikker med henblik på en retfærdig digital omstilling, der bør gennemføres på flere planer, lige fra byerne og til EU selv; opfordrer til, at digital inklusion anerkendes som en rettighed for alle generationer og til et klart engagement i at opnå universel internetkonnektivitet for byerne;
42. understreger, at digitale færdigheder bør styrkes for at udvide adgangen til nye muligheder; mener, at investering i uddannelse skal styrkes med omfattende programmer i båden den offentlige og den private sektor for opkvalificering af arbejdstagere og livslang læring, der svarer til de ændrede kvalifikationsbehov; opfordrer til fremme af kvinder og piger i uddannelse og karrierer inden for videnskab, teknologi, ingeniørfag og matematik (STEM);
43. erindrer om, at byturisme har spillet en væsentlig rolle i udformningen af bypolitikker; påpeger, at de fleste af byerne i EU har set en nedgang i turismen efter udbruddet af pandemien og har været nødt til at finde nye og mere bæredygtige former for at få turisterne tilbage, hvilket har ført til øget anvendelse af nye digitale teknologier, der har muliggjort en bedre styring af byområderne og byturisternes bevægelse med det formål at forebygge sammenstimlen og risikosituationer i forbindelse med pandemien;
44. fremhæver, at biblioteker og kulturcentre er vektorer for fremme af digital og social inklusion, livslang læring og veje til beskæftigelse for bysamfund og dårligt stillede grupper; henleder desuden opmærksomheden på behovet for yderligere pladser til personlig og politisk udveksling;